Projekti:e-Gradnja

Naročnik: TRIMO, d. d. '''Štev. pogodbe''': RN 116/2006-1, 2 in 3 Vodja projekta: prof. dr. Danijel Rebolj Sodelavci: mag. Nenad Čuš Babič, Peter Podbreznik, Matjaž Nekrep Trajanje: 2006-2009

Kratek opis projekta
Projekt E-Gradnja je raziskovalno razvojni projekt, katerega namen je razvoj gradbenih procesov temelječih na informacijskem modelu gradbenega objekta ter vpeljava rezultatov v operativno okolje informacijskega sistema podjetja Trimo. Cilj sistema e-gradnja je zagotoviti integrirano multi-projektno okolje, kot podporo za hitro in učinkovito projektiranje ter gradnjo z uporabo sodobnih informacijskih tehnologij ter s tem skrajšanje procesa izvedbe projekta in ustvarjanje večje dodane vrednosti. Pri raziskovalnem delu smo se osredotočili na razvoj integriranega informacijskega modela objekta ter povezovanje industrializiranega proizvodnega procesa gradbenih elementov s projektno usmerjenim delom na gradbišču.

V okviru projekta smo izvedli podrobno analizo obstoječih procesov in analizo potencialno zanimivih informacijskih tehnologij. Podrobno smo analizirali procese načrtovanja objekta, procese izdelave gradbenih elementov ter procese na gradbišču. Razvili smo arhitekturno rešitev potrebnih dopolnitev obstoječega informacijskega sistema in pregledali, kakšne so možnosti izvedbe izbranih rešitev na kratek rok. Pri posameznih segmentih smo opredelili tudi smernice za dolgoročnejši razvoj na predlaganih osnovah. Glavne pridobitve in izboljšave pričakujemo na področju projektnega vodenja in organizacije dobavnih verig materiala.

Poglavitna novost je poenotenje podatkov o Trimo objektih v celovit informacijski model objekta (BIM – building information model). V ta del spadajo vsi podatki, ki jih je mogoče zapisati na formalno strukturiran način, torej v obliki modela. BIM predstavlja temelj za razvoj ostalih sklopov multiprojektnega okolja. Eden poglavitnih problemov, ki smo jih reševali pri razvoju celovitega informacijskega modela je bilo povezovanje geometrijskega modela objekta s podatkovnimi modeli, ki se uporabljajo v industrijskih procesih. Izkaže se, da zagotavljanje sledljivosti gradbenih elementov skozi celoten gradbeni proces zahteva posebno pozornost, saj so gradbeni elementi med seboj zamenjljivi in sledljivosti posamezne entitete v praksi ni mogoče zagotavljati. Zato smo na nivoju informacijskega modela za opis gradbenih elementov vpeljali še en abstratkni nivo, tip objekta, ki zagotavlja spremljanje izmenjlivih elementov ne glede na njihovo dejansko identiteto.

Z vidika vpeljave rezultatov v produkcijsko okolje podjetja smo v projektu opredelili smernice za nadaljnji razvoj sklopov za načrtovanje gradnje in projektiranje montažnih objektov, za spremljanje kompletnosti materialov v proizvodnji in na gradbišču ter za nadzor in evidentiranje napredovanja gradbenih del. Vzporedno smo opredelili tudi smernice za vzpostavitev sistema za upravljanje dokumentacije in e-sodelovanje. Razvili smo programsko opremo za podporo navedenih procesov, ki zajema razvoj in postavitev projektnega portala in Trimo 3D+ pregledovalnik. Pregledovalnik omogoča modelno usmerjeno delo v vseh fazah gradnje, ki sledijo podrobnemu načrtovanju objekta ter praktično uporabo 5D informacijskega modela objekta. Pri tem četrta dimenzija predstavlja terminski plan projekta, kot peta pa je predstavljena finančna dimenzija projekta.